Investiţiile în sănătate din ultimii ani, în România, au fost majore, a declarat marţi, 14 mai, la Craiova, ministrul Investiţiilor şi Proiectelor Europene, Adrian Câciu. Acesta a spus că nu mai puțin de 210 unităţi la nivel naţional au trecut prin procesul de reabilitare şi modernizare, creştere a gradului de eficienţă energetică, iar majoritatea investiţiilor au fost finanţate din fonduri europene.
"Dacă mă uit la investiţiile în sănătate din ultima perioadă, 210 unităţi la nivel naţional au trecut prin proces de reabilitare, modernizare, eficienţă energetică şi majoritatea au fost finanţate din fonduri europene. Este foarte important ca autorităţile locale să înţeleagă că aceste servicii nu sunt puse la dispoziţie de către statul român de la nivel central. Fără implicare de la nivel local, a autorităţilor publice locale, aceste servicii nu se resimt de către cetăţeni", a afirmat ministrul Câciu.
Acesta a mai afirmat că în perioada 2014-2020, judeţul Dolj a fost pe locul 5 la nivel naţional în privinţa contractării proiectelor cu fonduri europene şi pe locul 1 la absorbţia acestor fonduri, cu un grad de absorbţie de aproximativ 98%.